2 ліпеня 1972 года ў прысутнасці былых народных мсціўцаў і іх родных, прадстаўнікоў раённай грамадскасці тут адкрылі мемарыяльны комплекс. Відавочцы ўспамінаюць, што ў той дзень Рассоху наведала каля трох тысяч чалавек з розных куткоў Савецкага Саюза, каб ушанаваць памяць тых, хто навечна застаўся ляжаць сярод лесу, які доўгі час замяняў ім дом. Ва ўрочышчы размешчана 40 магіл, дзе пахавана 80 чалавек, прозвішчы якіх і занесены на пліты. Гэтая брацкая магіла ўнесена ў Дзяржаўны спіс гісторыка-культурных каштоўнасцей краіны.